Redningshelikoptertjenesten

Redningshelikoptertjenesten er en avdeling i Luftforsvaret og det eneste operative elementet i den norske statens redningstjeneste. 

Redningshelikoptertjenesten har redningshelikoptre på beredskap for umiddelbar utrykning på seks baser i fastlandsnorge. Justis- og beredskapsdepartementet finansierer Redningshelikoptertjenesten, eier helikoptrene og står for den løpende disponeringen av helikoptrene gjennom Hovedredningssentralen.

Fra 1. september 2020 til 2023 fases Westland Sea King gradvis ut, og erstattes med AgustaWestland AW101.

Historie 

Redningshelikoptertjenesten ble opprettet i 1967 etter forliset av danskebåten MF «Skagerak», året før. Norge hadde da ikke redningshelikoptre og måtte få bistand fra et dansk Sikorsky S61A-helikopter som Danmark hadde kjøpt året før. Redningshelikopteret ble sett på som uvurderlig i redningsarbeidet og alle de 144 om bord ble berget. Redningshelikoptertjenesten skulle legges under Justis- og politidepartementet, og daværende sjef for Luftforsvaret, Wilhelm Mohr, fikk ansvaret for å anskaffe redningshelikoptre. I mellomtiden leide departementet inn to helikoptre fra en sivil operatør, som skulle stasjoneres i Bodø og på Sola.

Kravet til det nye redningshelikopteret var at det måtte kunne fly i 110 knop, ha plass til 20 personer og kunne nå 300 nm ut fra land. Redningshelikoptertjenesten skulle fordeles på fire baser og Justis- og politidepartementet anskaffet ti nye Sea King redningshelikoptre. Forsvaret velges som operatør, med budsjett- og driftsansvar.

10 stk Westland Sea King MK43B-helikoptre ble så anskaffet i 1972. To skrog gikk siden tapt, og ble erstattet i 1978 og 1992. Ytterligere to stk ble kjøpt inn i 1996, så antallet siden da har vært 12.

Sea King ble tatt i bruk i redningshelikoptertjenesten i mai 1973 og var opprinnelig stasjonert på Bodø hovedflystasjon, Ørland hovedflystasjon, Sola flystasjon og Stasjonsgruppe Banak. I 1997 gjennomførte skvadronen 237 redningsoppdrag og 747 luftambulanseoppdrag. Fra 1995 til 1998 var ett helikopter stasjonert på Ålesund lufthavn, Vigra, og siden 1999 har ett vært stasjonert på Rygge flystasjon. Ett helikopter har også vært stasjonert på Florø lufthavn siden 2009.

Det er etablert et anskaffelsesprosjekt for å erstatte Sea King med 16 helikoptre av typen AgustaWestland AW101 SAR Queen. Etter planen utarbeidet av NAWSARH-prosjektet skal Sea King erstattes av AgustaWestland AW101. Helikopteret vant anbudet på inntil 16 helikoptre foran NHIndustries NH-90, Eurocopter EC225 og Sikorsky S-92. De nye helikoptrene skal leveres fra 2016 og skal fra 2020 overta som redningshelikopter for Sea King.

Organisasjon
330 skvadron opererer Luftforsvarets redningshelikoptre på vegne av Justis- og beredskapsdepartementet. I august 2018 ble avdelingen Redningshelikoptertjenesten (RHT) opprettet og blir egen avdeling på lik linje med Luftforsvarets luftvinger.

RHT, ved avdelingen Operativ Test og Evaluering AW101, har på vegne av Sjef Luftforsvaret ansvar for den operative leveransen og styrkeproduksjonen til hele Redningshelikoptertjenesten. I innfasingen av de nye redningshelikoptrene AW101, har de ansvaret for den operative testingen samt evalueringen.

Hensikten er å sikre helhetlig ledelse av 330 skvadronens operativ leveranse med Sea King samtidig med overgang til det nye systemet. Når alle redingshelikopterbasene, som er lokalisert på Sola, Rygge, Ørland, Bodø, Banak og Florø, er fullt operative med AW101, er målsetningen at 330 skvadronen skal ledes fra 134 luftving på Moss lufthavn, Rygge.

Baser
Redningshelikoptertjenesten har baser med redningshelikopter på beredskap på Banak lufthavn, Bodø lufthavn, Sola flystasjon, Ørland flystasjon, Florø lufthavn (CHC Helikopterservice AS), Svalbard lufthavn, Longyear (CHC Helikopterservice AS), Tromsø lufthavn, Langnes (CHC Helikopterservice AS) og Rygge flystasjon.

Operatører
Luftforsvarets 330 skvadron er operatør på basene der det benyttes Sea King og SAR Queen.

I september 2017, overtok CHC Helikopter Service driften av den offentlige redningstjenestens Florø-base. Her skal det være sivil drift fram til de nye AW101-helkoptrene er på plass. CHC skal drive redningstjeneste fra Florø med to Airbus AS332 Super Puma der det ene er backup stasjonert i Bergen.

Selskapet opererer også redningshelikopterbasen i Tromsø.

I 2014 overtok Lufttransport AS drift av Sysselmesterens to redningshelikoptre på Svalbard. Fra 1. april 2022 overtok CHC Helikopter Service driften.

Andre redningshelikopterressurser
Ved behov kan Hovedredningssentralen benytte andre egnede helikopterressurser. Noen statlige og private helikoptre er særlig egnet på grunn av utrustning og besetningenes kompetanse:

Luftforsvaret med deres Bell 412.
Luftambulansetjenesten er også en statlig ressurs. Besetningen består av en flyger, en redningsmann og en anestesilege.
Oljeselskapenes områdeberedskap.

Se også
 Luftambulansetjenesten i Norge
 Politihelikoptertjenesten
 NAWSARH-prosjektet om anskaffelse av nye helikoptre

Referanser

Eksterne lenker
 Petroleumstilsynet: Evaluering om områdeberedskap

Redningstjeneste
Norsk luftfart
Norske statlige myndigheter